b'\n_START_ARTICLE_\nLlum de la Selva\n_START_SECTION_\nInf\xc3\xa0ncia i joventut\n_START_PARAGRAPH_\nEls seus or\xc3\xadgens familiars s\xc3\xb3n una inc\xc3\xb2gnita, ja que no hi ha consens total pel que fa a la data del seu naixement, per\xc3\xb2 sembla que va ser la nit o potser el Dia de Reis de 1877. Quan Llum es referia al seu naixement, deia que va ser abandonat en una cistella, \xe2\x80\x9ccom Mois\xc3\xa8s\xe2\x80\x9d, en un rac\xc3\xb3 del port de Barcelona. Unes monges el van acollir en un orfenat i el van anomenar Isidre Nadal, nom que va conservar fins que va adoptar el de \xe2\x80\x9cLlum de la Selva\xe2\x80\x9d, un nom m\xc3\xa9s d\xe2\x80\x99acord amb la seva vocaci\xc3\xb3 de guia i \xe2\x80\x9cfar\xe2\x80\x9d dels humans._NEWLINE_Als catorze anys va fugir de l\'orfenat i es va posar a treballar, i de seguida es va veure sedu\xc3\xaft pels corrents anarcosindicalistes del moment. Se les va enginyar per a eludir el servei militar quan tocava defensar les darreres col\xc3\xb2nies espanyoles. Va ser seguidor de Ferrer i Gu\xc3\xa0rdia. No obstant aix\xc3\xb2, amb el temps, la seva inclinaci\xc3\xb3 per la naturalesa va ser m\xc3\xa9s forta que pel la\xc3\xafcisme i la subversi\xc3\xb3 popular. El seu coneixement de la naturalesa li va valer per aconseguir la confian\xc3\xa7a d\xe2\x80\x99algun potentat pag\xc3\xa8s, que el va posar de capat\xc3\xa0s. Sembla que va estar tamb\xc3\xa9 al capdavant d\xe2\x80\x99una de les comunitats agr\xc3\xa0ries que proliferaven en aquella \xc3\xa8poca. Va ser tota la seva vida un autodidacte, no va tenir acc\xc3\xa9s a estudis formals, per\xc3\xb2 el seu temps lliure el dedicava a la lectura, sovint a la llum d\xe2\x80\x99una espelma. _NEWLINE_Es va fer vegetari\xc3\xa0 i va viatjar per Espanya i Europa. Amb tres amics seus va fundar el 1925 la \xe2\x80\x9cSocietat catalana de naturisme\xe2\x80\x9d, la primera societat naturista de l\'estat espanyol. Col\xc2\xb7labor\xc3\xa0 en la revista Pentalfa, pionera dels moviments pacifista, ecologista i vegetari\xc3\xa0 espanyols. Aquesta revista proclamava a la portada: \xe2\x80\x9cNo tiene tendencia pol\xc3\xadtica, social ni religiosa; combate los vicios del alcohol, tabaco, carnes, t\xc3\xb3xico, la prostituci\xc3\xb3n y la pornograf\xc3\xada.\xe2\x80\x9d Tota la vida va conservar el seu esperit llibertari: ell i els seus amics van haver de sortir corrent m\xc3\xa9s d\'un cop perseguits a trets quan prenien el sol en nuesa, i mai no va tenir documents d\'identitat. Es diu que va arribar a mantenir correspond\xc3\xa8ncia amb el mateix Tolstoi.\n_START_SECTION_\nEls darrers anys\n_START_PARAGRAPH_\nQuan va morir la seva companya Carme, uns amics originaris de La Rioja, que ell anomenava "Clavell" i "Clavellina", el van acollir a la seva "Kolonia de Plana Bella", al Montsi\xc3\xa0, on mor\xc3\xad a prop de fer 107 anys d\'edat. Segons Jordi Maluquer, Llum solia dir que \xe2\x80\x9cAquest maniqu\xc3\xad ja no em serveix\xe2\x80\x9d. Explica Maluquer que quan anava a fer la migdiada comentava que anava a l\'\xe2\x80\x9cassaig general\xe2\x80\x9d per dir que deixava el seu cos tan sols una breu estona per despr\xc3\xa9s retornar a la vida f\xc3\xadsica. _NEWLINE_Se\xe2\x80\x99l va enterrar com ell volia: al costat d\xe2\x80\x99un xiprer, entre les oliveres, amb una t\xc3\xbanica blanca i sense ta\xc3\xbct, \xe2\x80\x9cperqu\xc3\xa8 les flors naixessin abans\xe2\x80\x9d. Quatre dones el van dur sobre una plataforma fins a la seva tomba, cobert tan sols per un llen\xc3\xa7ol. L\'enterrament va ser al mat\xc3\xad i durant tot el dia no va parar de passar gent per acomiadar-lo. Una suau m\xc3\xbasica de viol\xc3\xad posava fons a aquella bella imatge. Maluquer explica tamb\xc3\xa9 que quan van fer les gestions per enterrar-lo a la Col\xc3\xb2nia Plana Bella de La Galera, en realitat no van trobar cap impediment legal. A l\xe2\x80\x99avi no se\xe2\x80\x99l podia "donar de baixa" perqu\xc3\xa8, de fet, mai no se l\'havia "donat d\'alta", \xc3\xa9s a dir que mai no havia constat al registre civil. De fet, quan li demanaven un nom per consignar alguna de les poques adquisicions que va fer a la vida, sempre facilitava el de la seva companya Carme.'